SET พรุ่งนี้ขยับตัวตามตลาดโลก-ค่าเงิน
โบรกฯมองดัชนีตลาดหุ้นไทยพรุ่งนี้ (28 มิ.ย.) จะเคลื่อนไหวตามตลาดหุ้นทั่วโลก ซึ่งยังคงต้องติดตามทิศทางตลาดหุ้นทั่วโลก และอัตราแลกเปลี่ยนของสกุลเงินต่างๆ ไม่ว่าจะเป็น เงินปอนด์ เงินยูโร เงินเยน และเงินดอลลาร์สหรัฐ พร้อมให้แนวต้าน 1,426 จุด แนวรับ 1,410 จุด
27 มิ.ย. 2559

นายพิชัย เลิศสุพงศ์กิจ ผู้ช่วยกรรมการผู้จัดการ บล.ธนชาต เปิดเผยถึงตลาดหุ้นไทยวันนี้ (27 มิ.ย.) ปรับตัวดีขึ้น ในทิศทางเดียวกับตลาดหุ้นหลักที่เริ่มกลับเข้ากลับมาดีขึ้น ไม่ว่าจะเป็นตลาดหุ้นญี่ปุ่น และตลาดหุ้นจีน หลังจากสัปดาห์ก่อนปรับตัวลดลงแรงจากความกังวลเกี่ยวกับกรณี Brexit ที่อังกฤษลงประชามติออกจากการเป็นสมาชิกในอียู ขณะที่ปัจจุบันสถานการณ์ตลาดเงินต่างๆ มีความผันผวนที่ลดลง ประกอบกับราคาน้ำมันก็เริ่มฟื้นตัว
อย่างไรก็ตามยังมีปัจจัยที่ต้องติดตามอย่างต่อเนื่องคือ สถานการณ์ในอียูว่าจะเป็นอย่างไรต่อป หรือจะมีประเทศอื่นๆตัดสินใจออกจากอียูเพิ่มเติมหรือไม่ ส่วนปัจจัยในประเทศก็ยังต้องติดตามการลงทุนโครงการขนาดใหญ่ของภาครัฐฯที่จะออกมาในช่วงครึ่งปีหลังค่อนข้างมาก ส่งผลให้หุ้นที่เกี่ยวข้องกับงานดังกล่าวนั้นมีราคาไม่ปรับลดลงมาก
ส่วนแนวโน้มการลงทุนในวันพรุ่งนี้ (28 มิ.ย.) เชื่อว่าดัชนีตลาดหุ้นไทยจะเคลื่อนไหวตามตลาดหุ้นทั่วโลก ซึ่งยังคงต้องติดตามทิศทางตลาดหุ้นทั่วโลก และอัตราแลกเปลี่ยนของสกุลเงินต่างๆ ไม่ว่าจะเป็น เงินปอนด์ เงินยูโร เงินเยน และเงินดอลลาร์สหรัฐ พร้อมให้แนวต้าน 1,426 จุด แนวรับ 1,410 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
PTT ปิดที่ 309.00 บาท เพิ่มขึ้น 1.00 บาท
THAI ปิดที่  25.00 บาท เพิ่มขึ้น 0.40 บาท
BANPU ปิดที่ 14.50 บาท เพิ่มขึ้น 0.40 บาท
PTTEP ปิดที่ 79.50 บาท ลดลง 0.25 บาท
KBANK ปิดที่ 167.00 บาท เพิ่มขึ้น 1.00 บาท